ตกขาวมีลักษณะเป็นแป้งเปียก สีขาวขุ่นเหลืองนิดๆ มีกลิ่น คันบริเวณช่องคลอด ควรซื้อยาอะไรมาทานหรือมีวิธีการรักษาแบบใดบ้างค่ะ
สวัสดีค่ะ หากตกขาวมีปริมาณมากผิดปกติ มีกลิ่นเหม็นที่รุนแรง คล้ายกลิ่นคาวปลา โดยที่ไม่มีอาการคันหรือแสบช่องคลอด ไม่มีปวดท้องน้อย น่าจะเกิดจากมีการอักเสบของช่องคลอดจากเชื้อแบคทีเรีย (bacterial vaginosis) ซึ่งปัจจัยที่อาจทำให้เกิด เช่น จากการสวนล้างช่องคลอดบ่อยไป หรือใช้สบู่หรือน้ำยาที่มีความรุนแรง หรือเกิดจากการทานยาปฏิชีวนะฆ่าเชื้อบ่อยๆ การมีเพศสัมพันธ์มากกว่า 1 คน หรือมีการเปลี่ยนคู่นอน ซึ่งหากอาการตกขาวเกิดจากสาเหตุนี้ อาจไม่จำเป็นต้องพบแพทย์ เพราะสามารถหายเองได้ หากหลีกเลี่ยงปัจจัยในการเกิดดังกล่าว แต่หากอาการเป็นมาก อาจทานยาปฏิชีวนะฆ่าเชื้อ เช่น เมโทรนิดาโซล (metronidazole), คลินดามัยซิน (clindamycin) เป็นต้นแต่หากมีตกขาวปริมาณมากผิดปกติ จับตัวเป็นก้อนลักษณะคล้ายแป้งเปียกหรือนมบูด ร่วมกับอาการคันภายในช่องคลอดและรอบๆ อวัยวะเพศ โดยไม่มีกลิ่นเหม็น น่าจะเกิดจากการติดเชื้อราในช่องคลอด ซึ่งปัจจัยเสี่ยงของการติดเชื้อราในช่องคลอด ได้แก่ การตั้งครรภ์ การใส่กางเกงคับมากและอยู่ในที่อากาศร้อนชื้น เป็นคนอ้วน มีเหงื่อออกมาก การสวนล้างช่องคลอดมากไป เป็นโรคเบาหวาน ใช้ยาปฏิชีวนะต่อเนื่องนาน ทานยากดภูมิคุ้มกัน หรือมีโรคภูมิคุ้มกันบกพร่อง เป็นต้น หากอาการเป็นมากและเป็นต่อเนื่อง อาจพิจารณาใช้ยารักษาซึ่งมีทั้งยาแบบสอดและยาทาน เช่น ยา clotrimazole ซึ่งมีทั้งชนิด 100, 200, 500 มิลลิกรัมดังนั้น หากอาการที่เป็นอยู่ ไม่ได้มีลักษณะที่ชัดเจนว่าเกิดจากเชื้อแบคทีเรียหรือเชื้อรา แนะนำควรไปพบสูติ-นรีแพทย์เพื่อตรวจว่าเกิดจากโรคใดค่ะ ซึ่งอาจต้องมีการตรวจภายในและนำเซลล์ภายในช่องคลอดไปตรวจ่ะ